Vikipediyada bu ad-soyadlı digər şəxslər haqqında da məqalələr var; bax: Fərid Əhmədov (dəqiqləşdirmə).

**Fərid Turab oğlu Əhmədov** (14 iyul 1979, Bakı) – Azərbaycan Respublikasının ədliyyə naziri (2024-cü ildən), Rəqəmsal i̇nkişaf və nəqliyyat nazirinin müavini (2022–2024), Rəqəmsal İnkişaf və Nəqliyyat nazirinin müşaviri (2021–2022), Azərbaycan Universitetinin rektoru (2015–2017), BMT-nin İnsan Hüquqları Komitəsinin üzvü, hüquq elmləri üzrə fəlsəfə doktoru.

Həyatı
------

Fərid Əhmədov 14 iyul 1979-cu ildə Bakı şəhərində anadan olmuşdur. 1996-cı ildə Bakı şəhəri 43 saylı liseyi bitirmişdir.

Bakı Dövlət Universitetinin Beynəlxalq hüquq fakültəsində bakalavr (2000) və magistr (2002) təhsili almışdır.

2002–2003-cü illərdə Böyük Britaniyanın Esseks Universitetində, "British Chevening" təqaüdü ilə beynəlxalq insan hüquqları üzrə magistr təhsili almışdır.

2004-cü ildə AMEA-nın Fəlsəfə və Hüquq İnstitutunun aspirantı olmuş, 2009-cu ildə Azərbaycan Respublikası Prezidenti yanında Ali Attestasiya Komissiyasının qərarı ilə hüquq üzrə fəlsəfə doktoru elmi dərəcəsinə layiq görülmüşdür.

2016-cı ildə Oksford Universitetində hüquq elmləri üzrə fəlsəfə doktorluğu elmi dərəcəsi almışdır.

Azərbaycan, rus və ingilis dillərini bilir.

### Ailəsi

Ailəlidir, üç övladı var.

Fəaliyyəti
----------

### Elmi-pedaqoji fəaliyyəti

2004–2008-ci illərdə Bakı Dövlət Universitetində, 2009–2011-ci illərdə seminar müəllimi kimi Oksford Universitetində, 2011–2014-cü illərdə isə baş müəllim kimi "ADA" Universitetində hüquq sahəsi üzrə elmi-pedaqoji fəaliyyətlə məşğul olmuşdur.

### Əmək fəaliyyəti

Əmək fəaliyyətinə 2000-ci ildə "Ədalət" hüquq şirkətində hüquqşünas kimi başlamış və 2004-cü ilə kimi burada fəaliyyət göstərmişdir.

2004–2006-cı illərdə Azərbaycan Respublikasının Konstitusiya Məhkəməsinin Beynəlxalq Hüquq şöbəsində böyük məsləhətçi, 2006–2007-ci illərdə Azərbaycan Respublikasının Milli Məclisinin İnzibati və hərbi qanunvericilik şöbəsində məsləhətçi vəzifəsində çalışmışdır.

2007–2008-ci illərdə "LegCon Group" hüquq şirkətində baş hüquqşünas kimi fəaliyyətini davam etdirmiş, 2014-cü ildə "BM Morrison Partners" hüquq şirkətində Məhkəmə təcrübəsinin rəhbəri vəzifəsində çalışmışdır.

2015–2017-ci illərdə Azərbaycan Universitetinin rektoru, 2017–2020-ci illərdə "Bakı Beynəlxalq Dəniz Ticarət Limanı" QSC-də baş direktorun müavini vəzifəsində çalışıb.

12 mart 2021-ci ildə Rəqəmsal İnkişaf və Nəqliyyat nazirinin müşaviri, 24 may 2022-ci ildə isə Rəqəmsal İnkişaf və Nəqliyyat nazirinin müavini vəzifəsində çalışmışdır.

27 fevral 2024-cü ildə Ədliyyə naziri vəzifəsinə təyin olunmuşdur.

Həmçinin bax
------------

* Azərbaycan ədliyyə nazirlərinin siyahısı

İstinadlar
----------

1. 1 2  F. T. Əhmədovun Azərbaycan Respublikasının ədliyyə naziri təyin edilməsi haqqında Azərbaycan Respublikası Prezidentinin Sərəncamı
2. ↑  "F.T.Əhmədovun Azərbaycan Respublikasının rəqəmsal inkişaf və nəqliyyat nazirinin müavini təyin edilməsi haqqında Azərbaycan Respublikası Prezidentinin Sərəncamı". azertag.az (az.). Azərbaycan Dövlət İnformasiya Agentliyi. 24.05.2022. 25 May 2022 tarixində arxivləşdirilib. İstifadə tarixi: 24 may 2022.
3. ↑  "Nazir Rəşad Nəbiyev özünə yeni müşavir təyin edib". apa.az (az.). Azəri Press Agentliyi. 12 mart 2021. 2021-11-15 tarixində arxivləşdirilib. İstifadə tarixi: 15 noyabr 2021.
4. ↑  "Fərid Əhmədov vəzifədən getdi – Yerinə qadın təyin edildi". qafqazinfo.az (az.). 13 mart 2017. 2021-11-15 tarixində arxivləşdirilib. İstifadə tarixi: 15 noyabr 2021.

| ⛭Azərbaycan Azərbaycanın ədliyyə nazirləri Azərbaycan |
| --- |
| Azərbaycan Xalq Cümhuriyyəti(1918–1920) | 

|  |  |
| --- | --- |
| Ədliyyə Nazirliyi(1918-1920) | Xəlil bəy Xasməmmədov (1918) • Fətəli xan Xoyski (1918) • Teymur bəy Makinski (1918–1919) Aslan bəy Səfikürdski (1919) Xəlil bəy Xasməmmədov (1919-1920) |

 |  |
| Azərbaycan SovetSosialist Respublikası(1920–1991) | 

|  |  |
| --- | --- |
| Xalq Ədliyyə Komissarlığı(1920–1946)  | Əliheydər Qarayev (1920–1921) • İvanov (1921–1922) • Bahadır Vəlibəyov (1922–1926) • Böyükağa Talıblı (1926–1930) • Hüsü Hacıyev (1930–1931) • Böyükağa Talıblı (1931–1932) • Yaqub Məmmədov (1935–1936) • Əbdülhəmid Yaqubov (1934–1936) • Ayna Sultanova (1936–1937) • Hacı Raximov (1938–?) • İbrahim Əminov (?–1940) • Əmrulla Səmədzadə (1940–?) |
|  Ədliyyə Nazirliyi(1946–1959; 1970–1991) | Səfər Əliməmmədov (1946–1954) • İshaq Gülməmmədov (1954–1959) • Eyvaz Məmmədov (1970–1980) • Nəriman Yusifov (1980–1985) • Əlisaab Orucov (1985–1991) |

 |
| Azərbaycan Respublikası(1991-ci ildən) | 

|  |  |
| --- | --- |
| Ədliyyə Nazirliyi | Əlisaab Orucov (1991–1992) • İlyas İsmayılov (1992–1995) • Südabə Həsənova (1998–2000) • Fikrət Məmmədov (2000–2024) • *Azər Cəfərov (2024)* • Fərid Əhmədov (2024–h. h.) |

 |